b'\n_START_ARTICLE_\n\xc4\x8ciobi\xc5\xa1kio urvas\n_START_PARAGRAPH_\n\xc4\x8ciobi\xc5\xa1kio urvas arba Rynos urvas \xe2\x80\x93 valstyb\xc4\x97s saugomas geologinis gamtos paveldo objektas \xc5\xa0irvint\xc5\xb3 rajone, \xc4\x8ciobi\xc5\xa1kio sen., Stepanavos kaime. Priklauso Ukmerg\xc4\x97s mi\xc5\xa1k\xc5\xb3 ur\xc4\x97dijos \xc4\x8ciobi\xc5\xa1kio girininkijos (780 kv., 12 skl.) teritorijai. Urvo vieta yra 0,4 km \xc4\xaf rytus nuo kelio \xc2\xa04305\xc2\xa0 Musninkai\xe2\x80\x93\xc4\x8ciobi\xc5\xa1kis\xe2\x80\x93Gelvonai\xe2\x80\x93Vytin\xc4\x97\xc2\xa0, 1,3 km \xc4\xaf \xc5\xa1iaur\xc4\x97s vakarus nuo \xc4\x8ciobi\xc5\xa1kio. Objektas nuorodomis nepa\xc5\xbeym\xc4\x97tas. Saugomu gamtos objektu paskelbtas LR aplinkos ministro 2010 m. liepos 30 d. \xc4\xafsakymu Nr. D1-675._NEWLINE_Urvas gl\xc5\xabdi \xc4\x8ciobi\xc5\xa1kio mi\xc5\xa1ke, tekan\xc4\x8dio Rynos upelio suformuotos griovos \xc5\xa1laite, apie 5 m auk\xc5\xa1tyje nuo upelio vandens lygio (absoliutus auk\xc5\xa1tis - 76 m). D\xc4\x97l gamtini\xc5\xb3 s\xc4\x85lyg\xc5\xb3 jautrumo, \xc4\x8ciobi\xc5\xa1kio urvas yra netinkamas lankymui, be to, jis gali b\xc5\xabti pavojingas d\xc4\x97l nuo skliauto atitr\xc5\xabkstan\xc4\x8di\xc5\xb3 sm\xc4\x97lio sluoksni\xc5\xb3 dali\xc5\xb3 (sucementavimas ma\xc5\xbe\xc4\x97ja \xc4\xaf vir\xc5\xa1\xc5\xb3). \xc5\xa0io urvo auk\xc5\xa1toji dalis gali u\xc5\xbegri\xc5\xabti netolimoje ateityje.\n_START_SECTION_\nGeologija\n_START_PARAGRAPH_\n\xc4\x8ciobi\xc5\xa1kio urvas yra unikalus, nes jis yra vienintelis Lietuvoje kvartero dariniuose. Urvas susiformav\xc4\x99s smiltainyje \xe2\x80\x93 karbonatiniu cementu sucementuotame sm\xc4\x97lyje. Sm\xc4\x97lis vietomis smulkus, vietomis \xc4\xafvairaus rupumo su pavieniu \xc5\xbevirg\xc5\xbedu iki 1 cm diametro, pilkai geltonas, \xc4\xafstri\xc5\xbeai sluoksniuotas. Urvo auk\xc5\xa1tis 1,5 m (prad\xc5\xbeioje), gilyn einant visi\xc5\xa1kai suma\xc5\xbe\xc4\x97ja, ilgis apie 9 m. Jame yra daug ma\xc5\xbe\xc5\xb3 at\xc5\xa1ak\xc5\xb3, kair\xc4\x97je nuo \xc4\xaf\xc4\x97jimo yra \xe2\x80\x9ekolona\xe2\x80\x9c._NEWLINE_Svarbiausia s\xc4\x85lyga urvui susiformuoti buvo smiltainio klodo susidarymas. Karbonatinio cemento kristalizacija gal\xc4\x97jo \xc4\xafvykti holocene, prie\xc5\xa1 kelis t\xc5\xabkstan\xc4\x8dius met\xc5\xb3, kada gruntiniame vandenyje buvo padid\xc4\x97j\xc4\x99s hidrokarbonat\xc5\xb3 kiekis, o j\xc5\xb3 virtimas kalcio karbonatiniu mineraliniu cementu vyko d\xc4\x97ka sl\xc4\x97gio poky\xc4\x8di\xc5\xb3 tekant po\xc5\xbeeminio vandens \xc5\xa1altinio t\xc4\x97kmei poringo ir laidaus sm\xc4\x97lio sluoksniu._NEWLINE_Urvo tolesn\xc4\xaf formavim\xc4\x85si l\xc4\x97m\xc4\x97 po\xc5\xbeeminio vandens lygio nukritimas, smiltainio klodo nusaus\xc4\x97jimas ir biraus sm\xc4\x97lio daleli\xc5\xb3 i\xc5\xa1plovimas i\xc5\xa1 po smiltainio. Taigi pat\xc4\xaf urv\xc4\x85 suformavo \xc5\xa1altiniai (sufozija), i\xc5\xa1tek\xc4\x97j\xc4\x99 i\xc5\xa1 \xc5\xa1laito. \xc5\xa0iuo metu po\xc5\xbeeminio vandens srautai yra pakit\xc4\x99, tod\xc4\x97l urvas yra sausas. Vienas i\xc5\xa1 nedaugelio \xc5\xbeinom\xc5\xb3 neapvandenint\xc5\xb3 urv\xc5\xb3 Lietuvoje. Tuo tarpu visai netoli olos i\xc5\xa1sikrauna \xc5\xa1altinis, formuojantis nauj\xc4\x85 sufozin\xc4\xaf cirk\xc4\x85 ir nauj\xc4\x85 griovos at\xc5\xa1ak\xc4\x85. Gal b\xc5\xabt po\xc5\xbeemyje formuojasi naujos tu\xc5\xa1tumos, jei i\xc5\xa1krovos vietoje sl\xc5\xabgso smiltainiai.\n_START_SECTION_\nTautosakin\xc4\x97s \xc5\xbeinios\n_START_PARAGRAPH_\nVietini\xc5\xb3 \xc5\xbemoni\xc5\xb3 urvas dar vadinamas Rynos urvu (pagal \xc5\xa1alia tekan\xc4\x8dio upelio vard\xc4\x85), arba olomis. Pasakojama, kad vietiniai jaunuoliai urve sl\xc4\x97pdavosi nuo karo prievol\xc4\x97s arba skirdavo dr\xc4\x85sioms merginoms pasimatymus. Sp\xc4\x97liojama, ar \xc4\x8dia kadaise gyveno urviniai \xc5\xbemon\xc4\x97s.'